### Beslutning

Tilbagesendes Magistratsafdelingen for Teknik og Miljø med bemærkning, at byrådet i sit møde den 2. december 2020 har vedtaget Magistratens indstilling i overensstemmelse med erklæring fra Teknisk Udvalg af 16. november 2020.

Enhedslisten de Rød-Grønnes byrådsgruppe tog forbehold for etableringen af et P-hus på [adresse].

Erhvervsområde i [adresse] nord for [adresse], indeholder Tillæg nr. 87 til Kommuneplan 2017

### Resumé

Lokalplanen er udarbejdet på baggrund af udviklingsplanen for [adresse], en efterfølgende bydelsplan og vinderprojektet for [adresse]. Lokalplanen rummer desuden overordnede rammebestemmelser for et nyt parkeringshus.

Lokalplan og kommuneplantillæg udlægger området til cityformål, og indeholder bestemmelser, der gør det muligt, at opføre og indrette bebyggelse til kontorer, hoteller, café- og restaurationsformål, butikker, koncert- og spillested, sports- og fritids-formål samt lignende funktioner. Det er ikke muligt at opføre boliger i området.

Inden for lokalplanområdet er det muligt at opføre 126.150 m² bebyggelse. I højder fra 1 til 26 etager som giver en højde over terræn på op til 111,5 m.

Gennem området løber den rekreative forbindelse, der forbinder Risskov i nord med Tangkrogen i syd. Og centralt gennem området er desuden det eksisterende Kulkranspor, der bliver bevaret og indrettet som en ny hævet fodgængerforbindelse med en bro over [adresse] til Weena Pedersen. På terræn bliver området indrettet som et stort ”bygulv” med ophold og adgange til bebyggelserne. Der er adgang for gående og cykler fra alle sider, ærinde- og servicekørsel med biler fra [adresse]. Bilparkering er i et p-hus for hele området med adgang fra [adresse].

Lokalplanen er udarbejdet i forlængelse af udviklingsplan og bydelsplan for [adresse], der begge er vedtaget af Byrådet.

Forslag til Lokalplan nr. 1141 er ikke i overensstemmelse med kommuneplanen. Det er derfor nødvendigt at udarbejde et kommuneplantillæg, der øger omfanget af bebyggelse og udvider anvendelsen til erhverv til også at omfatte detailhandel.

I foråret 2020 er der gennemført en forudgående offentlig høring om at ændre kommuneplanen for området, hvad angår bebyggelsens omfang. Hertil kommer, at der efterfølgende er opstået behov for at muliggøre detailhandel indenfor planområdet, det har også krævet en høring, der er gennemført i løbet af sommeren 2020.

### Indstilling

Det indstilles:

At 1) forslag til lokalplan nr. 1141 godkendes til offentlig fremlæggelse,

At 2) forslag til Tillæg nr. 87 til Kommuneplan 2017 godkendes til offentlig fremlæggelse,

At 3) forslag til miljørapport godkendes til offentlig fremlæggelse,

At 4) bemærkninger fra den forudgående offentlige høring besvares som det det fremgår af indstillingens afsnit 5.4 og bilag 5.

### Sagens forløb

22-10-2020 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 26-10-2020 Magistraten
Fremsendes til [adresse] med bemærkning, at Magistraten i mødet den 26. oktober 2020 anbefaler, at byrådet tiltræder Magistratsafdelingen for Teknik og Miljøs indstilling af 9. oktober 2020.
 04-11-2020 Aarhus Byråd
Fremsendes til Teknisk Udvalg til behandling i henhold til beslutning i byrådets møde den 4. november 2020.
 16-11-2020 Teknisk Udvalg

Connie Jeppesen, Øvli Holm, Sofia Lauridsen og Tonny Olesen kunne tiltræde indstillingen i overensstemmelse med Magistratens anbefaling.

Øyvind Mortensen, Nicklas Nielsen og Einer Lind kunne tiltræde indstillingen i overensstemmelse med Magistratens anbefaling med bemærkning om, at de ikke kan tiltræde, at der etableres et P-hus på [adresse].

 02-12-2020 Aarhus Byråd

Tilbagesendes Magistratsafdelingen for Teknik og Miljø med bemærkning, at byrådet i sit møde den 2. december 2020 har vedtaget Magistratens indstilling i overensstemmelse med erklæring fra Teknisk Udvalg af 16. november 2020.

Enhedslisten de Rød-Grønnes byrådsgruppe tog forbehold for etableringen af et P-hus på [adresse].